Papersnake/gushiwen huggingface dataset:
奉送丞相讷斋程先生二首
程洙（宋代）

公相胸中蕴识几，中和不假佩弦韦。
人心未免处强弱，公论何弦无是非。
岁到寒时知劲节，事当难处见圆机。
便须再出扶宗社，未许从容恋翠微。
久雨路绝宾客稀少闻后土祠琼花盛开亦未果一往也
吕本中（宋代）

卧闻更鼓湿不鸣，晓窗但有摧檐声。云横不放山入坐，风怒欲倒江冲城。

东家酒熟花烂漫，折简唤客留娉婷。街头泥潦一尺许，意虽欲往无由行。

儒生活计亦不恶，蒲团坚坐到日落。映窗香穗触凝尘，过眼文书开病膜。

明朝新晴有佳处，稳看小槛翻红药。无双亭下一枝春，玉洁霜清未寥廓。

闭门懒出君莫笑，看汝多愁吾独乐。故人无事倘能来，为君试举舒州杓。
怀颐山老
冯去非（宋代）

枯吟世虑轻，求道不求名。
病起春风过，闲居野草生。
游山寻旧屐，煮茗试新铛。
别久空相忆，疏钟隔水鸣。
春寒独酌喜友过访
缪烜（清代）

怨春红艳冷，细雨湿流光。嫩蝶牵愁梦，娇莺懒整簧。

鸭炉偎宿火，梅帐恋馀香。且莫登楼望，相逢各尽觞。
和司录行县道中偶风雨有感之作六首 其二
陈渊（宋代）

吏隐声藏雾，天游更御风。分携方举白，转盼复堆红。

北去豺狼尽，春回雨露同。向来相对饮，应复念邻翁。
书福山王婉佺夫人列女传注后
刘韵（清代）

更生西汉儒，举行冠群彦。立朝遇闇主，宫寝恣荒宴。

戒昧司晨鸡，谣起涎尾燕。忧深托讽谕，表进《列女传》。

精胜匡衡疏，谲异谷永谏。七篇举其纲，百人萃厥选。

王政首母仪，阴教系治典。其次及贤明，家国佐安奠。

仁智德乃尊，贞顺性斯善。处变重节义，遴才取通辩。

有劝必有惩，孽嬖居其殿。徽音慕肃雍，容饰薄盼倩，上自翚翟贵，下逮荆布贱。

众美既毕陈，四德亦备见。鞶鉴昭千秋，搜讨信云遍。

谁欤续补辑，两京厕名媛。纵增彤管辉，未免时代舛。

昔闻大家注，训故藉排纂。又闻《长康图》，丹青妙独擅。

恨生千载下，古本失流转。东海有女宗，观书目如电。

徵诗订三家，集解编八卷。残文补阙漏，奥义畅推衍。

同时得梁氏，振绮罗文献。笺释足并行，汉学留一线。

披函日循诵，淑范生敬羡。颇思绘屏风，遗像识真面。

联代铸金事，朝夕薰香荐。远愧孙夫人，列传系序赞。

三复中垒书，述古发长叹。
英宗皇帝挽词五首 其五
朱长文（宋代）

有德三宗后，无忧累圣间。凤当金粟翥，龙隔鼎湖攀。

玉几言犹在，霓旌去不还。园陵饶瑞气，东接永昭山。
次韵元翁见寄
释道潜（宋代）

十载离群叹渺茫，良辰无地可相羊。何时却入莲花社，软语重焚柏子香。

蔼蔼春风摇几席，纷纷啼鸟满林塘。欲凭海燕传消息，径入君家旧屋梁。
梅花集句 其三十三
李龏（金朝）

自是春愁正断魂，半缘修道半缘君。孤城吹角猿相应，遥结芳心向碧云。
途中诗
杨奇鲲（唐代）

□□□□□□□，□□□□□□□。风里浪花吹更白，

雨中山色洗还青。海鸥聚处窗前见，林狖啼时枕上听。

此际自然无限趣，王程不敢暂留停。
寄制帅
王之望（宋代）

五郡驰驱两月忙，少城春事杳相忘。
鷅鹠鸣处韶光老，鹈鴂声中旅思长。
曾为青山迂客路，莫偕红旆访仙乡。
浣花时节归期近，犹及遨头共一觞。
咏白莲七首
李坚（贞夫）（明代）

姑射仙人冰雪容，淡香清影立薰风。似嫌尘世秾华涴，净洗从前水面红。
过三十六洞
郑獬（宋代）

草深树密不见溪，但闻地底溪声回。
忽从山口渡流水，始知此溪山北来。
过横州海棠桥即秦太虚为祝生题词处 其二
郑孝胥（清代）

名缰利锁信堪哀，党禁人间久不开。挥汗读书太痴绝，未妨竟为海棠来。
清明前梦得花字
戴复古（宋代）

白头那办老生涯，幸有痴儿可主家。
百岁光阴一场梦，三春消息几番花。
扫松预造清明酒，入峡先租谷雨茶。
随分支吾度时节，那求不死炼丹砂。
三月二十五日饮方校书园十绝
刘克庄（宋代）

西舍鸣笳索赋诗，东家拽石请书碑。
眼中除却壶山外，多是新知少旧知。
湖山
陆游（宋代）

湖上多甘井，磑泉尤得名。
何时枕白石，静听辘轳声？
题寺壁
王暨（宋代）

奔驰尘土何时了，自叹一官如蚁小。
半夜觅宿僧家园，梦里闻鸦霜月晓。
答曼叔见寄
韩维（宋代）

人生风波间，触事喜乖隔。
前君还里中，王事有程格。
欢言不一再，归马已在轭。
相期高阳秋，丛菊手共摘。
惟时家多虞，伯氏遭远谪。
苍黄走国门，下马拜颜色。
孤舟千日宿，离思日侵迫。
还家问生事，未免烦计画。
自念非世器，身以闲为职。
不能高奋飞，有类笼中翮。
清霜落众木，诸岭应列碧。
行当脱身去，烂醉松下石。
春日郊行
释绍嵩（宋代）

高竹重林接翠微，夕阳分手柘冈西。
莫忧世事兼身事，且逐东风进杖藜。
挽通倅刘由正二首
刘宰（宋代）

质粹言无玷，官清政有方。
能令邦国活，可但海沂康。
别乘归何早，闲堂堂未央。
伤心濑阳路，月澹生茫茫。
相看一首寄芸叟
孔平仲（宋代）

相与同少壮，看看俱老人。过日如脱兔，半生若浮云。

百事多龃龉，不如收此身。寄心青霞杪，一笑轻千钧。

行行秋雁去，书此赠情亲。
春社日效宛陵先生体社雨
陆游（宋代）

开岁才几时，春社忽已及。
茫茫草色深，萧萧雨声急。
扶犁行白水，不惜芒屦湿。
村童更可怜，赤脚牛背立。
水调歌头·汉代李元礼
毛并（宋代）

汉代李元礼，江左管夷吾。英姿雅望，凛凛玉立冠中都。礧磈胸中千丈，不肯低回青禁，引去卧江湖。更学鸱夷子，一舸下东吴。送公别，杯酒尽，少踌躇。旧棠阴下，几人临路拥行车。归近云天尺五，梦想经纶贤业，谈笑取单于。为问苕溪水，留得此翁无。
望江南·梳洗罢
温庭筠（唐代）

梳洗罢，独倚望江楼。过尽千帆皆不是，斜晖脉脉水悠悠。肠断白蘋洲。
庆建州叶守
刘克庄（宋代）

贵人列屋贮倾城，公独斋居彻骨清。
七帙高年高上品，夜窗相伴一寒檠。
冬日观象台 其二
梦麟（清代）

严飙吹雪满西山，原野苍茫积素间。钲鼓一军劳挽粟，风沙十月忆当关。

重闉日落铜符出，大漠云驱塞马还。骠骑贰师俱寂寞，短衣拟缀羽林班。
陪裴使君登岳阳楼
杜甫（唐代）

湖阔兼云涌，楼孤属晚晴。
礼加徐孺子，诗接谢宣城。
雪岸丛梅发，春泥百草生。
敢违渔父问，从此更南征。
喜得林吏部志道乃弟远将折简一首
黄省曾（明代）

忆尔胥江别，春风桃几开。人逢鹡鸰下，音得雁鸿来。
句 其十七
刘攽（宋代）

解愠薰南风，截雨横东虹。
寄升庵长句（三首）
张含（明代）

连然醉折荷花别，过眼那知红叶残。
甸尾海云随雁过，苍颜山雪照城寒。
欲捻锦瑟黄金盏，旋买青骢白玉鞍。
弦满清光今夜月，可怜君在异乡看。
句
舒坦（宋代）

宿雨阁云千嶂碧，野花弄日一村香。
甲第
曹邺（唐代）

游人未入门，花影出门前。将军来此住，十里无荒田。
赋雪
徐集孙（宋代）

漫天飘瑞压嚣尘，一夜西湖幻出银。
煎入茶铛清肺腑，吟归诗句爽精神。
糁填鹤迹看旋没，封合梅花认不真。
茅舍竹篱犹富贵，长安安得有贫民。
早春牡丹
赵孟坚（宋代）

香泥封箨接头新，幻出花王见早春。时节不须寒食候，工夫远胜洛阳人。

嫩黄蜡叶拳微皱，半醉宫妆粉未匀。恐怕晚风须爱护，罗帏遮却看频频。
失题九首 其二
李之仪（宋代）

上番新梢与旧齐，啄残红腐半成泥。画船似觉去已晚，丽句犹堪手自题。

气候相催虽迅速，笑歌赢得暂招携。红舒绿卷分前后，全胜当年白集西。
僧院夏日和酬朱仲方
林逋（宋代）

一院掩萧森，晨凉又夕阴。
鹤应输静立，蝉合伴清吟。
著壁云衣重，通帘竹翠深。
卧屏来看否，天姥雪千寻。
红树
朱曾传（清代）

柿叶吾乡物，江枫色不如。锦开十里障，笺襞一楼书。

秋老妆偏媚，山寒格亦疏。樊川怜石径，坐对此停车。
送毅父弟使江东
孔武仲（宋代）

人生何能为，寄迹梦寐中。
之子又远去，扁舟逐江风。
而我独又又，弱羽挂樊笼。
袖手欲大呼，窘如猿槛穷。
逼迫褐与被，况以忧患攻。
坐令形势隔，出处焉得同。
又无凌云翮，翩翩作归鸿。
强埽道南舍，竹阴泛帘栊。
及此光景长，无惜觥船空。
明发看解缆，渠波剧奔骢。
美人对月
唐寅（明代）

斜髻娇娥夜卧迟，梨花风静鸟栖枝。
难将心事和人说，说与青天明月知。
万安驿
张演（宋代）

劲兵重卒付胡奴，驱雀驱鱼计自疏。地入万安知几许，却怜此日始回车。
二月晦日夜梦欲卜居近邑道遇老父告以不利欣然从之
陆游（宋代）

梦中行卜居，道遇白髯叟。一面出苦言，戒我弃勿取。

人之生实难，失脚堕虎口。我深感其言，解衣奉杯酒。

岂知立谈间，得此直谅友。起坐心茫然，天阔楼挂斗。
走马灯
俞原（明代）

楮国城垣咫尺高，中军有警夜焚膏。旌旗簸影连戎垒，剑戟交光出虎牢。

逐电龙媒争踊跃，蒙烟雉堞绕周遭。英雄报本分明见，寸草心驰不惮劳。
送贵溪宗人淳赴汀州司副 其三
程敏政（明代）

汀郡棠阴有去思，汀庠人说旧经师。此行拟续题名记，教养分明盛一时。
阳山结茅杂咏 其二
实乘（清代）

微云度秋河，细雨不成阴。幽人望明月，一叶下空林。

抚景生太息，凉飙动商音。因观岩上松，证我岁寒心。
冲佑万年宫
陈阳至（元代）

九曲前溪碧玉流，停桡夜泊羽人丘。云容蜃气疑江岛，月色虫声讶晚秋。

一别虹桥情黯黯，千年鹤驾事悠悠。爽灵五夜朝天所，吸取朱霞散九州。
寄古上人若之用东坡径山韵
王之道（宋代）

寄语山中好看客，待与诸郎醉秋色。
诸郎作诗学东坡，笔力秋秋清到骨。
由来习气相薰蒸，千古勾吴张季鹰。
鲈鱼斫鱠饮入夜，哦诗坐对风窗灯。
好向少陵赓客至，樽酒盘餐正相似。
请师净扫壁上尘，准拟临时醉题字。
题史髯词卷二首
陈造（宋代）

方朔岁星仍客星，窃桃他日太狂生。
几时又泛灵槎去，平掇天孙翠纤成。
春色最佳呈梦锡 其三
孔平仲（宋代）

红日迟迟昼未央，北窗高枕傲羲皇。欲知春色最佳处，啼鸟一声幽梦长。
自遣四首
张耒（宋代）

是非得失一区区，蚊蚋啾啾共一壶。
不学退之求羽翼，惟凭一梦到华胥。
浣溪沙
贺铸（宋代）

翠縠参差拂水风。暖云如絮扑低空。丽人波脸觉春融。

缨挂宝钗初促席，檀膏微注玉杯红。芳醪何似此情浓。
红莲白藕诗二首 其二
丁鹤年（元代）

采莲采藕湖水浔，阿侬踏歌郎赏音。多虚少实如郎意，外甜内苦似侬心。
书龙寿寺煮泉亭壁 其二
李彭（宋代）

客里多岑寂，寻春兴独赊。擎来妙喜叶，尽属法王家。

不见青鞋士，来煎黑面茶。幽怀在天末，落日更鸣鸦。
八声甘州·故将军饮罢夜归来
辛弃疾（宋代）

夜读《李广传》，不能寐。因念晁楚老、杨民瞻约同居山间，戏晁李广事，赋以寄之。

故将军饮罢夜归来，长亭解雕鞍。恨灞陵醉尉，匆匆未识，桃李无言。射虎山横一骑，裂石响惊弦。落魄封侯事，岁晚田间。
谁向桑麻杜曲，要短衣匹马，移住南山？看风流慷慨，谈笑过残年。汉开边、功名万里，甚当时、健者也曾闲。纱窗外、斜风细雨，一阵轻寒。
寄题梵天圣果二寺兼简昭梧二上人
释智圆（宋代）

崔嵬高山侧，触石生片云。
自将风雨期，不与尘土群。
杳杳游太虚，对此几思君。
题韩干照夜白
弘历（清代）

於古闻空冀，而今果识韩。独嘶霜月白，特立朔风寒。

有志陵金络，无心忆锦鞍。丹青曹霸老，画肉也应难。
端明殿学士王日严挽词二首
周必大（宋代）

念昔登黄甲，公时上玉堂。
焉知叨儤直，尚及对批章。
二纪光阴速，三年别恨长。
怀贤已惆怅，感旧更凄凉。
赠惠政上人
寇准（宋代）

寥寥长日掩松关，白首忘机古寺间。
香炉石房终晓讲，叶堆莎寺忆秋山。
澄泉心地清无染，野鹤精神老更闲。
孤坐有谁同此意，白云空见渚禽还。
子山寺
张弋（宋代）

迢递前朝寺，经过遂一游。
白云鸦树晓，黄叶凤台秋。
僧举开山话，人消在世愁。
殿廊经劫火，已费十年修。
即事
王质（宋代）

桃李阴阴子满枝，春心密意两忘机。无何一点流莺过，惊动杨花簌簌飞。
征人妇
胡仲弓（宋代）

候虫唧唧话人愁，镇日思君懒下楼。
鸿雁不来边信隔，时凭乾鹊噪檐头。
陵州
罗公升（宋代）

五月征裘路五千，长安疑在北辰边。
故园归梦西风冷，明日陵州正觅船。
陵井喻氏岁寒山居
文同（宋代）

蕨平处士居山日，手种青松一万根。
岁月惭深枝尽偃，雪霜虽厚叶仍繁。
本宫胜概逃轩冕，更结清风遗子孙。
寄语后人须爱护，莫教空有令名存。
小桃源
佚名（宋代）

绰约去朝真，仙源万木春。
要知窃桃客，定是会稽人。
感秋五首
杨万里（宋代）

隤照趣夕黯，孤灯启宵明。
老夫倦欲睡，似醉复如醒。
寸心无寸恨，坦如江海清。
秋蛩何为者，四面作怨声。
凄恻竟未已，抑扬殊不平。
切切百千语，递递三四更。
遶砌寻不得，静坐复争鸣。
有口汝自苦，我醉不汝听。
紫黄
贾似道（宋代）

头似樱珠项似金，肉脚如同金裹成。
牙钳不问何颜色，诸虫咬着便昏沉。
寄题药山牛栏庵壁
宋祁（宋代）

昔人牛口下，胥宇化南州。
祖地千灯续，荒垣八字留。
漏长莲叶晦，园胜柰阴稠。
后嗣推崇意，同风古佛流。
酬当涂何户曹畏斋金陵三篇见寄兼柬饷台上幕许从道 其一
释居简（宋代）

山木凌秋似鬓苍，静观浮俗饱炎凉。唤回猿鹤弹三叠，话到陈隋笑几场。

云度闲情疑路断，草生奇馥染林香。莫乘残照催归骑，白下留门惯漏长。
杂兴
方岳（宋代）

梁武欲为佛，秦皇欲为仙。
万乘犹不足，要与天齐年。
人生几两屐，过眼如风烟。
此心苦无已，忧患长烹前。
不见客斯逐，力诋争秦权。
宁知咸阳市，父子更相怜。
马荦飞孝廉
丘逢甲（清代）

蚝墩墩畔话乡关，满眼沧桑客退闲。不是争墩王介甫，与君各自占东山。
书管掾所抄张安国诗
赵蕃（宋代）

天上张公子，诗轻万户侯。
驾车追熟路，顺水放轻舟。
化鹤惊何远，藏山散莫收。
可人秋浦掾，著力为冥搜。
枫桥
释元肇（宋代）

出郭初逢寺，长洲茂苑西。塔风喧梵语，石雨暗唐题。

日莫山如染，春深草欲迷。门前有流水，旧号越来溪。
题画诗（九首）
雷鲤（明代）

幽人读书处，茅屋倚江开。
云抱长流去，山衔好日来。
自玉山归竹隐投宿广平院
赵蕃（宋代）

久客倦城市，薄言归田庐。
秣马待日斂，颠风忽来俱。
横策径成去，扑扑埃满须。
晴雷隐虚空，数雨如投珠。
渴甚念茗饮，迟回寻梵居。
少焉复前迈，行行过烟墟。
但惊田畴间，有似杭复苏。
及经道余冲，余流尚通渠。
乃悟适来雨，咫尺或有无。
天公本何心，分龙信非诬。
自兹到吾栖，岗岭更复迂。
山穷偶逢寺，可以休仆痡。
投鞍鞍议食事，仅具粥一盂。
道人吾故人，问我来崎岖。
既能设瓜果，村酒亦复沽。
我愧非渊明，僧诚远远公徒。
停杯竟高枕，梦境知何如。
明当带星起，草露徒侵裾。
还家一何忙，视竹齐架书。
优哉且自过，休问瓶无储。
与高安刘丞游大愚观壁间两苏先生诗
陆游（宋代）

野性纵壑鱼，官身坠阱虎。
适得建溪春，颇意松下釜。
微霜初变建，短景已过午。
佳客能联翩，老宿相劳苦。
怀哉两苏公，去日不可数。
泉扃一埋玉，世事几炊黍。
吾侪生苦晚，伫立久恻楚。
尚想来游时，黄锺赓大吕。
答黄陂黎济川孝廉秋思诗
张宝森（清代）

银河澹无晖，虚庭忽已白。筦簟清于冰，微风入帘隙。

残梦犹摇摇，晨钟荡烟碧。秋士恒善悲，况此久羁客。

羁客动归心，有如燕将别。岂不志四方，风尘难合辙。

四壁秋蛩鸣，临风助凄咽。去去勿复陈，搴帷望明月。

明月入我抱，凉风吹我襟。白云自舒卷，去留皆无心。

海内方多故，志士甘浮湛。不见梁伯鸾，《五噫》有馀音。

馀音渺何许，独鹤鸣青霄。君才夙磊落，惊采追湘骚。

枳棘虽暂栖，六翮终翔翱。努力祖生策，万里乘长飙。
大圣乐 萍婆果连岁秋花
苏穆（清代）

飒飒西风，怯红愁绿，作成憔悴。念几番春去春来，万种柔情，都付一天香绮。

绕遍画阑还凝望，问前度、幽怀何处寄。家山畔、剩深浅艳痕，伴人残醉。

天涯断肠别泪。奈疏雨、黄昏难独避。料明朝洗尽，燕支只有，霞光姝丽。

跨鹤纵回神仙驾，也难遣重开花并蒂。文窗掩，但罗袖、清寒相倚。
山行二绝
赵希玣（宋代）

柴门寂寂傍林泉，古木阴森不染烟。
阵阵落花铺满径，呼童漫扫夕阳边。
闲步
顾祖辰（明代）

僻径无车马，沿流看捕鱼。
断桥疏雨过，古木春风余。
片语款邻曲，孤怀仍索居。
悠然真意在，花竹傲窗虚。
梦中咏十九首隐几偶成
邝露（明代）

古人卧掷天台赋，我亦梦识枚乘诗。青葱柏树五陵上，长衢夹道连彤墀。

双阙金铺龙马立，千门玉柱凤凰仪。朱邸鸣钟开早宴，翠■白纻流纷倩。

桃杏含春照远山，芙蓉弄水明秋练。向晚留髡钗满地，先春送客花盈殿。

哪能复顾尚书期，可怜未睹王嫱面。殷红叠翠逐韩嫣，一笑千金珠弹圜。

轻宪当风飏粉面，晚妆如月透珠帘。纤裳襞袖榴花湿，玉腕琼肌蕙草鲜。

小娣齐眉吴郑旦，大兄度曲李延年。织成宝带鸳鸯锦，并坐瑶笙阆苑仙。

公子年年惜芳树，金吾夜夜敞雕筵。雕筵芳树荫宫霞，五侯七贵矜骄奢。

金罍云山陈玉馔，琼姬风雪舞瑶华。刘牧镇过袁绍府，武安鄂饮魏其家。

东朝首鼠王公震，西狩获麟国士嗟。差向如渑淹日月，宁论有海变桑麻。

宾主共能将绣虎，圭窬私念剖灵蛇。子政翻经藜火烬，冯唐执戟柘光斜。

对策云龙愁螮蝀，期年金马似天涯。东方馁望三千实，博望魂摇八月槎。

东方大笑张骞哭，去日池台生苜蓿。明月停歌迥不飞，流霞入管更还促。

宝马香车沸锦城，繁弦促调摇金屋。京华乐盛易生悲，身逐浮云无所畀。

黯黯销魂还入梦，沧洲明月下江蓠。
临安县观钱氏庙 其三
韩淲（宋代）

五帝三王只为民，几曾欲贵自家身。英雄势去死即已，尚肯贪生事别人。
水调歌头
刘辰翁（宋代）

寂寂复寂寂，此月古时明。银河也变成陆，灰劫断槎横。历落英也孺子，灭没龙光牛斗，胜败黯然平。玉笛叫空阔，终有故人情。

雁南飞，乌绕树，鹤归城。问君有酒，何不鼓瑟更吹笙。我饮呜呜起舞，我舞僛僛白发，顾影可怜生。旧日中秋客，几处几回晴。
屏山老人诗用李宾之韵
张泰（明代）

岁晚开园傍玉屏，朝朝仙屿眼中青。九峰分秀来空翠，森木团中隐鹤汀。

东老自为仙隐地，南山宜作寿藏铭。有生期与人同乐，不饮常防客共醒。

文屦长年盈我户，惠风迟日散邻扃。并荣华萼知春足，连秀芝兰觉地灵。

雅望满乡称长者，德言康俗胜官刑。义声津口垂虹石，仁术囊中本草经。

载悦凤毛晞杲杲，坐忘乌帽裹星星。屏山有叟增光价，千载应看似敬亭。
三学院二首 其二
李鼗（宋代）

江横水如带，枫落山为屏。高深自天险，豪迈由地灵。

行个古道中，下马坐邮亭。鹤栖必仙家，凤仪岂尧庭。

神仙事恍惚，谁实观超升。孙氏一时杰，父兄俱有声。

将军垂紫髯，阿瞒眼亦青。周郎往视师，不数李与程。

缅怀前哲人，耿耿在心扃。托宿就萧寺，梦还神更清。
书斋十咏·楮案木
刘子翚（宋代）

匠余留片木，楮案定欹倾。
不是乖绳墨，人间地少平。
送侯殿直之官吉州
李覯（宋代）

待诏何年别玉堂，笔端浑欲继钟王。
官资未出风尘外，踪迹曾亲日月光。
扶老只今非远道，荐能从此有封章。
庐陵若要高文写，争得滁州在故乡。
石室和尚作航亭名江湖稳处闻梅境有作因寄题
何梦桂（宋代）

当年舟子吃拳时，失脚波涛万丈危。归去好寻休歇处，莫教再被八风吹。
赠张云容舞
杨玉环（唐代）

罗袖动香香不已，红蕖袅袅秋烟里。
轻云岭上乍摇风，嫩柳池边初拂水。
同年翁处度
楼钥（宋代）

不嫌屐齿碎莓苔，祇要吾人得得来。见说飞泉高落涧，待寻曲水作流杯。

竹林素约群贤集，鸡黍相过一笑开。政恐清游自忘返，不应空棹酒船回。
昌州
陈伯强（宋代）

东郊地软桥路平，留得皇佑诗家名。
粟帛之赐岂数有，花柳向人家复情。
满江红（寿傅尚书）
马子严（宋代）

瑞霭秋空，银河里、非烟非雾。应想是、岳钟神秀，再生伊传。昨夜五云随梦入，今朝万象朝元去。正六星、炳炳耀文昌，循初度。

五马贵，多文富。人品异，心期古。似冰清瑶水，玉森元圃。天子方将循异政，灵孙又合为霖雨。问汾阳、几考在中书，从今数。
满江红（寿陈侍郎·十一月十五）
刘浩（宋代）

岳渎储精，冰壶里、精神可掬。三万卷、龙蛇落纸，琅杆撑腹。便合弹冠登要路，如何袖手缄空谷。又谁知、天独授先生，长生。

鹤易怨，龟多缩。竹太瘦，梅偏独。算人间何物，可传心曲。但愿君如天上月，年年此夜团如玉。更有人、千里共婵娟，偷香祝时出爱姬。
句 其十二
洪朋（宋代）

赠我麝煤如黑玉，为君龙尾濯清秋。
观高邮寺壁曹仁熙画水
张表臣（宋代）

曹生画手信有神，毫端风雨生奫沄。
波涛不合来翻屋，鲛鳄何须欲噬人。
汤汤此水势方割，阳侯郁怒冯夷搏。
鼍掷鲸呿海岳惊，雾塞云昏光景薄。
开元将军爱骅骝，拳奇灭没隘九州。
时危此物岂易得，写此尚可销人忧。
末有乃孙画乃水，逋客见之心欲死。
雷奔电击走中原，鱼怖龙愁宁忍视。
先生道眼高崑崙，聊将妙语破迷津。
中流险绝待舟楫，四海浩荡须经纶。
我生甘作淮海客，身脱垂涎头雪白。
惊心未定畏漰湍，欲觅平波泛家宅。
此身端的老江湖，雨笠烟蓑是所图。
他年但饱扬州米，今日宁论甓社珠。
灵照女赞
释了惠（宋代）

无底篮儿，无柄笊篱。
闲家泼具，卖与阿谁。
自对丹霞呈丑拙，至今羞涩画蛾眉。
水涯
陆深（明代）

一里二里过头树，三株两株着眼花。东风一片閒心力，送绿添红到水涯。
哀被掳妇
聂守真（宋代）

当年结发在深闺，岂料人生有别离。
到底不知因色误，马前犹自买臙脂。
奉和白太守拣橘
张彤（唐代）

凌霜远涉太湖深，双卷朱旗望橘林。树树笼烟疑带火，

山山照日似悬金。行看采掇方盈手，暗觉馨香已满襟。

拣选封题皆尽力，无人不感近臣心。
病起见梅花有感四首
袁燮（宋代）

病余百念不关心，偶见幽芳只自惊。
世故纷纷易湮没，会须借此涤尘襟。
谢端明遣骑送酒
汪藻（宋代）

十样华樽照荜门，儿童歌舞彻比邻。他乡忽作青州梦，新岁初比白堕春。

敢谓五浆骇先馈，且欣一盏便醺人。扶衰却老皆公惠，肯学刘伶祀鬼神。
春日感与有怀芳洲
徐瑞（宋代）

老去空惊岁月遒，桑榆虽晚尚堪疏。
发霜任自桃花笑，客间虽凭燕语留。
胜地有缘频入梦，清吟无与独登楼。
故人家住沧洲上，岁夜相思欲泛舟。
行香子 山水便面
张翥（元代）

佛寺云边。茅舍山前。树阴中、酒旆低悬。峰峦空翠，溪水清涟。

只欠梅花，欠沙鸟，欠渔船。

无限风烟。景趣天然。最宜他、隐者盘旋。何人村墅。

若个林泉。恰似敧湖，似枋口，似斜川。
宫词 其二
花蕊夫人徐氏（唐代）

会真广殿约宫墙，楼阁相扶倚太阳。净甃玉阶横水岸，御炉香气扑龙床。
宿方广寺
张栻（宋代）

俗尘元迥隔，景物自天成。山近四围碧，泉鸣永夜清。

月华侵户冷，秋气与云横。晓起寻归路，题诗寄此情。
赋得青城山歌，送杨、杜二郎中赴蜀军
钱起（唐代）

蜀山西南千万重，仙经最说青城峰。青城嶔岑倚空碧，

远压峨嵋吞剑壁。锦屏云起易成霞，玉洞花明不知夕。

星台二妙逐王师，阮瑀军书王粲诗。日落猿声连玉笛，

晴来山翠傍旌旗。绿萝春月营门近，知君对酒遥相思。
过前冈见毁松有感
赵善括（宋代）

当年种植到于今，用力虽劳用意深。
巨荫已容车马过，盘根宁意雪霜侵。
两行冠剑大夫职，十万旌旗勇士林。
烈日流金路无尽，此时方识古人心。
见报以言者论六事其五皆靖康往故其一谓资囊士人上书以冀复用谪居海南震惧之馀斐然有作 其五
李纲（宋代）

苏子曾为海上仙，群龙三复绝韦编。我今日对羲文语，却恨公书取次传。
偈颂五十一首 其三
释大观（宋代）

空手把锄头，男命怕罗睺。步行骑水牛，石虎生肉彪。

人从桥上过，桥流水不流。羲和鞭白日，少昊行清秋。
童丱须知 其五
史浩（宋代）

广厦须增千万间，普令寒士尽欢颜。少陵自处知何所，低小茅檐燕往还。
晓发
张裕钊（清代）

江水与天尽，孤帆凌晓开。乱山舒子国，初日远公台。

野寺钟微断，荒城门未开。前舟似故里，几日楚中来。
閒居杂咏三十二首 其十七 手
陈淳（宋代）

手所以司执，所执必正事。回德谨勿持，持必为痿痹。
歌风台
胡仔（宋代）

碑存溪石高嵯峨，汉字漫灭新镌讹，
台非旧築行人过。赤帝当年布衣起，
老妪悲啼白龙死，芒砀生云凝夜紫。
一朝花发咸阳春，老剑磨血消京尘，
归来故里天上人。千古斜阳愁色里，
草没荒城狐掉尾，不信英雄化为鬼。
送黄子应蒋三水聘
陈子壮（明代）

春江潮汐信，摇动美人杯。一雨芦苞水，孤烟玉镜台。

书逢关尹著，船报孝廉来。自识游燕路，高歌首漫回。
看英韶山石二首
曾丰（宋代）

千年一遇舜南巡，山献祥云水献珍。
后土别无堪效意，百船装出玉嶙峋。
三台峰
彭仲刚（宋代）

雁荡奇峰绝比伦，巍然森列应天文。
光联奎壁期公辅，名显瑶阶欲致君。
峻极冷擎中夜月，峥嵘突出半空云。
进行正尔需贤佐，光岳钟灵气未分。
荆南别贾制书东归
郑震（宋代）

来时秋雨满江楼，归日春风度客舟。
回首荆南天一角，月明吹笛下扬州。
十二月词十二首复次官汝清韵 其十一
江源（明代）

小至初临生一阳，履长纳庆祝君王。从今日永知何用，刺绣功添一线长。
从提举黄元章登齐山寺，後上清岩翠微亭。望
杨万里（宋代）

西山落日浴长江，并贯清溪作一光。
千嶂围来天四合，孤城涌出水中央。
楼台王塔云间见，杨柳金堤镜里长。
客子要穷秋浦眼，翠微亭上上清旁。
杨君居士挽词
范成大（宋代）

孝至兰陔茂，身修梓里恭。
名场儿中鹄，姻党婿乘龙。
驹隙惊年运，蝉嫣有庆钟。
幽光定无憾，丰刻妙形容。
哭毛易甫
刘克庄（宋代）

至尊殿上主文衡，谁料台中有异评。
垂二十年犹入幙，后三四榜尽登瀛。
白头亲痛终天诀，丹穴雏方隔岁生。
策比诸儒无愧色，自缘命不到公卿。
送王虞石侍御还朝 其三
韩日缵（明代）

已濡大泽布炎方，却望红云指帝乡。但有攀辕填委巷，那堪把酒上河梁。

径花踏处如承露，台柏攀时尽染霜。明发挂帆从此别，法星高耀紫薇傍。
游百岩
刘师忠（宋代）

当年匹马度荒村，青眼相逢是此君。重到故乡归兴动，一竿风月对何人。
赠聂尊师
杜荀鹤（唐代）

诗道将仙分，求之不可求。非关从小学，应是数生修。

蟾桂云梯折，鳌山鹤驾游。他年两成事，堪喜是邻州。
和张水部杂咏八首 其六 水亭
顾璘（明代）

清溪坐来澄，白鸟望中度。酒熟无人开，诗成有神助。
司马温公挽词五首
范祖禹（宋代）

自昔龙门峻，叨蒙国士知。
紬书陪太史，问学仰宗师。
一纪依林壑，千秋隔履綦。
余生愧簪绂，无路送灵輀。
题荣禄第 其二
柯先荣（清代）

偶辞清俸恋烟霞，闲赋归来担旧家。三面云山连翠竹，一庭松旧自栽花。

龙鳞晓捲疏棂月，雀舌时烹小院茶。漫羡前贤完美意，欢联棣萼话桑麻。
哭宗兄崇涟
赵希彩（宋代）

何事西风恶，天涯拆雁行。
灵魂招未得，存稿睹难忘。
感德空垂泪，闻哀欲断肠。
相思无赖处，暮雨铭凄凉。
重午山蹊独步
洪咨夔（宋代）

扶病索清荫，循林步幽霏。
花拈勃姑饭，草拾虾蟆衣。
良药觞手是，壮容转头非。
易补天上漏，难驻人间晖。
寒暑递流斡，悲乐相因依。
功名少终吉，富贵多危机。
李泌语欲咽，屈平志空违。
不如满引酒，举世知我希。
小山歌
万楚（唐代）

人说淮南有小山，淮王昔日此登仙。城中鸡犬皆飞去，

山上坛登今宛然。世人贵身不贵寿，共笑华阳洞天口。

不知金石变长年，谩在人间恋携手。君能举帆至淮南，

家住盱眙余先谙。桐柏乱流平入海，茱萸一曲沸成潭。

忆记来时魂悄悄，想见仙山众峰小。今日长歌思不堪，

君行为报三青鸟。
奉寄神木使者伍正郎思谨因怀王内翰宜学镏给谏持美三同年兼呈张环二太尹二十二韵
符锡（明代）

煌煌象魏当天开，式昭九土瞻崔嵬。诏书忽下缘罪已，两宫一崔随烟埃。

我时挟策方载涂，仰天无阶空悌漼。迩归把钓南塘曲，侧闻播诏重棆材。

帝曰中丞刘综理，表选从事三杰魁。壮夫有怀尚感遇，况子磊落之奇才。

世传忠钵由天肆，漕梁榷河频挽推。即看茂著还此行，巴山硉矹巴江回。

异材落落阻且深，混沌未凿谁栽培。鬼神震荡禁不得，斩伐白昼殷风雷。

尺寸苟足公家选，万牛敢惜肩领摧。日昨得书蒲县长，道星轺寄岳城隈。

棘栖者羡荷二庇，一顾增重宁十瑰。湖波翻空动遐思，沟断岂适俊无媒。

高楼春兴凡几首，花前月下同渠来。宜学上疏犹岭表，持美出按沦劫灰。

世事浮云勿复道，江湖且自倾金罍。乃知贱士无丑好，羽毛累揃矜摧颓。

敢期竣事荐明陟，礼数不隔容追陪。快睹明堂复旧观，还令四隩归春台。

天人之际匪容易，剥极而复理可推。湘流安事吊屈贾，更教曳尾随黄能。
锦钱馀笑 其二十
郑思肖（宋代）

昔者所读书，皆已束高阁。只有自是经，今亦俱忘却。

时乎歌一拍，不知是谁作。慎勿错听之，也且用不著。
戏题玉台集
李覯（宋代）

江右君臣笔力雄，一言宫体便移风。
始知姬旦无才思，祗把豳诗咏女功。
明教禅师五种不坏赞 其三
释居简（宋代）

宣明心声，若出金石。汹涌辩河，不渗涓滴。书献天子，天颜屡改。

一笑归来，此舌犹在。韩吾不非，吾奚以为。壅吾不夷，吾奚以驰。

一生事了，有死无憾。身随劫烧，红开菡萏。
农父
释文珦（宋代）

农家逢乐岁，欢笑自村村。
麰麦黄铺野，桑麻绿映门。
簄梁收鰋鲤，圈栅足鸡豚。
古庙高枫下，迎神鼓笛喧。
蒙泉
沈传师（唐代）

京路马骎骎，尘劳日向深。蒙泉聊息驾，可以洗君心。
次韵和若愚登宝公塔
黄履（宋代）

宝塔登题称逸材，云关岫幌半天开。独龙下峙钟形峻，灵鹫旁连翼势回。

翠琰名传千载远，紫金身应四朝来。十虚含吐真空里，假步移文亦小哉。
送袁果山经历之潮阳
雅琥（元代）

潮阳赞府之官去，犹是薇垣白发郎。天上故人悬夜榻，海边候吏促春装。

翠绡卷雨蕉花老，火齐然云荔子香。终日韩香对帘幕，只愁简牍破诗忙。
竹下残雪
罗隐（唐代）

墙下浓阴对此君，小山尖险玉为群。

夜来解冻风虽急，不向寒城减一分。
木兰花慢
姬翼（元代）

笑平生幻惑，遇牢落，物华秋。对世路羊肠，人心虿尾，刚变为柔。

纷纭战酣白蚁，向槐檀、影里觅封侯。一觉黄粱未熟，百年光景都休。

推求。往古来今，成底事，尽何楼。勘富贵浮云，功名画饼，身世浮沤。

分明眼底见假，便一刀、两段不随流。跃出迷津欲浪，月明沧海归舟。
竹
罗邺（唐代）

翠叶才分细细枝，清阴犹未上阶墀。蕙兰虽许相依日，

桃李还应笑后时。抱节不为霜霰改，成林终与凤凰期。

渭滨若更征贤相，好作渔竿系钓丝。
游鼓山题天风海涛亭
蒲寿宬（宋代）

悠悠白发倚栏干，笑仰高峰巾袂仙。
但见烟霞相远近，不知宇宙有中边。
宦途人在非凡境，客里身游极乐天。
自叹情怀今潦倒，重来未识是何年。
寿宁节祝圣寿 其八
王禹称（宋代）

祇为忧民感上玄，玉京今日集群仙。更教添注吾君寿，直过人皇万八千。
再用前韵
方回（元代）

此事谁知我，他年岂料今。
棋残才有眼，灯暗欲无心。
衰老常为客，山林故自深。
忘形侣猿鹤，可待整冠襟。
玉簪花
李处权（宋代）

秋露日以繁，秋气日以清。
爱此堂下花，色好香满庭。
藉之青玉叶，表以白玉英。
微风过披拂，小雨来滋荣。
我老味更薄，与世无复情。
颓然衰病余，见花犹眼明。
俗客不到门，取琴花前横。
小童为席地，取酒花前倾。
昔人工比物，言簪岂虚名。
愿登君子首，雅与冠弁并。
送杨菊屋
释文珦（宋代）

菊屋何为者，耽吟呕肺肝。
短衣空自咏，长铗向谁弹。
不计为儒误，唯言得句难。
几人怜此别，把酒不成欢。
文与可学士墨君堂
苏辙（宋代）

虚堂竹丛间，那复压竹远。
风庭响交戛，月牖散凌乱。
尚恐昼掩关，婵娟不长见。
中堂开素壁，萧飒起霜干。
随宜赋生意，落笔皆葱茜。
根茎杂土石，枝叶互长短。
依依露下绿，冉冉风中展。
开门视丛薄，与此终何辨。
偈颂十八首
释如净（宋代）

当天一句，万机显露。
衲僧顶戴奉行，鼻孔机先证据。
台上示吴愿
王安石（宋代）

细书妨老读，长簟惬昏眼。
取簟且一息，抛书还少年。
移居呈左虞四首 其四
曹昌先（明代）

检点生平事，孤踪亦太奇。一贫犹负侠，半黠不胜痴。

姓字时乎隐，行藏日者疑。惟余寸心在，耿耿欲酬知。
夔州
郭印（宋代）

夔子巴峡冲，风物异蜀境。
城居版作屋，江汲地无井。
四郊乏平原，冢墓缘山岭。
人传蚯蚓瘴，俗饮茱萸茗。
女妇尽背篮，老弱多垂瘿。
试问何所因，食彼山泉冷。
岩栖固不少，亦有长细颈。
似闻此土人，其性皆悍犷。
胸中忿畜者，甕盎成项领。
是说理有之，云胡不自省。
我来适夏初，端坐愁日永。
况经六七月，官舍如沸鼎。
有雨未沾濡，蔬茹空盘皿。
清泉不敢吃，仅免河鱼梗。
投绂归去来，吾乡等箕颍。
春夜
艾可翁（宋代）

雨浥梨花粉泪香，一痕淡月照修廊。
春来只是寻常夜，惟有杜鹃添觉长。
次董之南韵
谢逸（宋代）

门外远山肤寸碧，堂前溪水半篙深。仰看老鹤有清兴，静听幽琴无俗音。

三釜及亲君养志，一瓢在巷我甘心。向平婚嫁何年毕，杖策长随支道林。
赋得落叶惊残梦
邓云霄（明代）

旅次依荒驿，山空静不闻。孤眠愁夜永，假寐逼宵分。

木叶响如雨，阳台散片云。亦曾传綵笔，拟制宋生文。
寄江南兄弟
白居易（唐代）

分散骨肉恋，趋驰名利牵。一奔尘埃马，一泛风波船。

忽忆分手时，悯默秋风前。别来朝复夕，积日成七年。

花落城中池，春深江上天。登楼东南望，鸟灭烟苍然。

相去复几许，道里近三千。平地犹难见，况乃隔山川。
次韵沃祥卿见谢 其二
方一夔（宋代）

有道论心知己少，世情开口向人难。滴愁细雨惊秋暮，照睡青灯伴夜阑。

文席知君容孔暖，孤吟愧我胜郊寒。浮花浪蕊何须数，岁晚归来看石兰。
寄上虞周伯起县尉
连文凤（宋代）

忆昔论文向酒边，忽来二十二三年。
别离老泪深春水，今古闲愁积暮烟。
吟作南音怀越士，望穷东浦隔秦天。
梦魂不识曹娥渡，一纸相思寄客船。
种德亭
苏轼（宋代）

小圃傍城郭，闭门芝术香。
名随市人隐，德与佳木长。
元化善养性，仓公多禁方。
所活不可数，相逢旋相忘。
但喜宾客来，置酒花满堂。
我欲东南去，再观双桧苍。
山茶想出屋，湖橘应过墙。
木老德亦熟，吾言岂荒唐。
句 其二
赵汝愚（宋代）

寒雪冥濛外，山云显晦中。
望九华
元文宗（元代）

昔年曾见《九华图》，为问江南有也无。今日五溪桥上见，画师犹自欠工夫。
周平西墓
权德舆（唐代）

英威今寂寞，陈迹对崇丘。壮志清风在，荒坟白日愁。

穷泉那复晓，乔木不知秋。岁岁寒塘侧，无人水自流。
续感兴二十五首 其二
方一夔（宋代）

恶木生高冈，枝疏上指天。雨露非有私，蟠踞几何年。

荛子寝其下，山鸟栖其巅。匠石过不睨，生理得自全。

皮为野火烧，根为蝼蚁穿。空中不足恃，一朝踣而颠。

上有千岁藤，相依久缠绵。树犹不自保，尔藤何足怜。
赵壹读书台
李新（宋代）

台上看书千载客，故基青草白芊绵。
那由府檄平平起，除到柴车特特贤。
土俗更无堪计吏，古风空解惜囊钱。
五行俱下何人见，独有高名伴汉川。
林泉野人
释师范（宋代）

乐哉林泉人，自得林泉趣。
渴则掬泉饮，健则穿林去。
几见幽鸟掬黄叶，聚薰入奏雪飞絮。
四时适吾意，万象为吾侣。
有人更问意如何，笑指岩前大松树。
阿呵呵，快活快活，
有甚讨处。
喜友至留宿
白居易（唐代）

村中少宾客，柴门多不开。忽闻车马至，云是故人来。

况值风雨夕，愁心正悠哉。愿君且同宿，尽此手中杯。

人生开口笑，百年都几回。
次韵和平甫同介甫当世过饮见招
韩维（宋代）

炎风得秋亦已凉，喜抱尘策罗南窗。
策中古人不可见，独咏君子予心降。
高丈大论日倾吐，响快有类钟应撞。
却嗟吾侪多暇日，俚谣暴谑何其咙。
驱车正得我所念，起具肴蔌陈杯缸。
自怜愚戆接豪迈，蔽履乃与华冕双。
圣经王道有本末，斟挹醇粹挥其尨。
须臾上下今与古，武库掇掇千予鏦。
疑怀滞义一开豁，有如暗室来明釭。
冯侯抗议亦殊健，短钩长{左缶右丕}相撑摐。
介卿后至语闲暇，偃载戈早韬旌幢。
弱弓枉矢尚何用，久已束手甘避逄。
是时君有山阳役，扁舟已具河之矼。
朝吟淮山翠扑扑，夜梦楚水鸣淙淙。
轩然欲去坐所惜，文字雅正姿信悾。
行年三十不得饱，况有荐道登朝邦。
遂令奔放不自敛，欲旅渔犯钓终湖江。
朝廷揽贤无远近，北尽漠塞南岭泷。
如君才大齿且壮，安可推亮而居庞。
功名得时看树立，岂若都尉眉空厖。
忆旧游
厉鹗（清代）

溯溪流云去，树约风来，山剪秋眉。一片寻秋意，是凉花载雪，人眉芦漪。

楚天旧愁多少，飘作鬓边丝。正浦溆苍茫，閒随野色，行到禅扉。

忘机。悄无语，坐雁底焚香，蛬外弦诗。又送萧萧响，尽平沙霜信，吹上僧衣。

凭高一声弹指，天地入斜晖。已隔断尘喧，门前弄月渔艇归。
新秋雨霁宿王处士东郊
马戴（唐代）

夕阳逢一雨，夜木洗清阴。露气竹窗静，秋光云月深。

煎尝灵药味，话及故山心。得意两不寐，微风生玉琴。
张守唱和红字韵诗八首 其三
刘子翚（宋代）

漂流今海角，胡骑忽秋风。旧隐怀空翠，征途厌软红。

时平犹倦仕，力小况从戎。欲遣愁城破，须论酒子功。
梦园菊离离起而有感
佘翔（明代）

白水塘边旧草莱，十年三径锁苍苔。寒花解得人归意，昨夜分明入梦来。
寄修睦上人
李咸用（唐代）

衣服田方无内客，一入庐云断消息。应为山中胜概偏，

惠持惠消多踪迹。寻阳有个虚舟子，相忆由来无一事。

江边月色到岩前，此际心情必相似。似不似，寄数字。
诗偈 其十一
庞蕴（唐代）

黄叶飘零化作尘，本来非妄亦非真。有情故宅含秋色，无名君子湛然春。
虎柙
叶茵（宋代）

生长古林丘，擒来铁系囚。
休怜广变豹，尚觉气吞牛。
槛陷终难况，咆哮亦可休。
山中藜藿少，君合早为谋。
王氏碧鸡园六咏·清室
王灼（宋代）

碧鸡古名坊，奔腾车马尘。
那知小洞天，清绝欲无邻。
一室对林小，四时禽语新。
焚香读周易，意得气自伸。
明月落杯酒，冷风弄衣巾。
寄言朝市客，声利恐汙人。
秋日即事八首
郭印（宋代）

风到秋宵特地凉，卧看斜月半侵床。
来寒往暑谁能问，归燕宾鸿各自忙。
韩山亭子
谢宗鍹（明代）

韩子去已久，空山今有亭。秋烟荒橡栗，古壁暗丹青。

城抱江如带，天垂嶂列屏。双旌馀片石，啼鸟下林坰。
久雨一首
刘克庄（宋代）

春来能得几朝晴，病叟深藏似冻蝇。
独夜山房惟烛影，暮年家乐只檐声。
垫巾此老犹标致，裹饭何人访死生。
村北村南泥滑滑，且宜高卧闭柴荆。
公廨莲池
曾几（宋代）

浪说吾邦小，清池思有馀。
水风凉枕簟，荷气馥衣裾。
客位经过少，官曹簿领疏。
良辰不行乐，秋水落芙蕖。
大酺（寿江东运使陆云西集撰）
陈著（宋代）

把雪冰心，钧韶手，飞上青云时早。红尘难染著，十年前曾坐，凤池鳌岛。晕锦锵环，重金压带，相去能争多少。从容何心问，到如今都领，绣春花草。算耐处光阴，淡中滋味，世人那晓。

笺天新有稿。要归去、盘礴山阴道。便整顿、随琴霜鹤，带石秋兰，约松乔、倚风清啸。争奈俞音杳。明月棹、又还停了。但珍重、经纶料。时来须做，休管急流人笑。功名尽迟尽好。
题华阳公主碑阴
贺铸（宋代）

王姬乘凤去，春色一朝空。
昔怨绮罗月，今无松柏风。
千年见白绮，狐穴入幽宫。
玉镜古尘满，落梅谁复容。
峨峨当队碑，宝刻一何工。
文擅色丝美，但书膏邑封。
惜非丈夫烈，不得传无穷。
好在故时物，清漳流自东。
古杭感事 其一
王镃（宋代）

国事彫零王气衰，东南豪杰竟何之。云寒废殿排班石，草卧前朝记事碑。

沙涨浙江龙去远，天宽北阙凤归迟。可怜不老吴山月，曾照官家宠幸时。
偈颂二十九首
释云（宋代）

教你不肯你，为君通一线。
若是明眼人，觅甚腊月扇。
雪望
洪升（清代）

寒色孤村暮，悲风四野闻。溪深难受雪，山冻不流云。

鸥鹭飞难辨，汀沙望莫分。野桥梅几树，并是白纷纷。
中宿归舟赋得落日放船好和张子白韵 其五
成鹫（清代）

落日放船好，连宵宿钓矶。渔灯分猎火，弦月接斜晖。

懒性逢时拙，虚名与愿违。终当灌园去，抱瓮事忘机。
和苏翰林题李甲画雁二首
晁补之（宋代）

萧条新湖秋，霜落洲渚洁。
莲垂兰杜死，菖莆见深节。
惨澹沙砾姿，清波侣群鸭。
往时吴兴守，看画忆苕霅。
为仪尚不污，孤高比云月。
闻在雪堂时，满堂唯画雪。
谢潭师余处恭左相遣骑惠书送酒三首
杨万里（宋代）

鹊语灯花两太谩，三朝五夜强相驩。
打门军将还惊枕，破屋山相起著冠。
知巳书从天上落，焚香手把月中看。
少陵泛爱虚名句，羡杀寒儒眼不寒。
宿南华
吴旦（明代）

满天凉露净微飔，向夜疏帘手自披。明月故人千里共，白云禅室九秋期。

斋钟乍断啼猿续，塔火初燃落雁知。一与远公谈谛义，欲投莲社恋真师。
栗里华阳窝辞 栗里巾及冠
王质（宋代）

东庄有纻，西庄有葛。翾哉附蝉，栖我枯茁。在我窝兮不可讥，斜日西西鸣竹丝，暗树钩冠休夜归。
白石洞天
邹衍中（明代）

白石山人懒下山，丹成点化石头顽。几回欲向云中去，祇恐群仙不放还。
过分水庙戏成棹歌六章 其六
程敏政（明代）

老郎荷锸开浅洲，小儿曳缆送官舟。朝朝去见垂杨柳，不管流离苦到头。
赋张袁州隐斋三首
度正（宋代）

杀麑无戚容，活蚁有德色。
不如未见蚁，生道犹不息。
如如隔窗月，光不见微隙。
不患无发时，却患发无益。
一矜障万善，千悔无一得。
要加持养功，跬步见天则。
宇宙渺无穷，此道足充塞。
凤凰台上忆吹箫
赵家璧（明代）

秋叶离离，秋风析析，秋来最是销魂。见秋梧摇落，秋菊堆金。

夜看秋天似水，秋窗外、秋月如银。秋庭下、秋霜满地，秋雁悲鸣。

秋清。秋蛩切切，听秋声一派，秋思难禁。奈秋怀耿耿，秋赋慵吟。

秋兴怀人极目，秋风冷、秋色萦心。秋漏静、秋闺寂寞，秋恨时生。
次韵雪
李之仪（宋代）

腊日频年未尝雪，今春雪与腊俱来。暖归白傅金蕉叶，寒逼温郎玉镜台。

几处欢声动丝竹，一番佳思近离堆。新诗不以寻梅见，万里丰登气已回。
文宣王及其弟子赞
宋高宗（宋代）

乐善哲士，伯于汧阳。
传道克正，垂名允臧。
执德以洪，用心必刚。
袤广业履，式赞素王。
池上春日
林逋（宋代）

一池春水绿于苔，水上花枝竹间开。
芳草得时依旧长，文禽无事等闲来。
年颜近老空多感，风雅含情苦不才。
独有浴沂遗想在，使人终日此徘徊。
送别同用阔字（三韵）
权德舆（唐代）

耿耿离念繁，萧萧凉叶脱。缁尘素衣敝，风露秋江阔。

想得读书窗，岩花对巾褐。
答云鹤林经卫 其二
区越（明代）

归来却是渊明醉，锻炼那知叔度慵。野鹤本来天上物，长鸣真合对苍穹。
晚易斋
舒岳祥（宋代）

百年客鬓双白，四海春风一青。
百舌枝头分村，黄鹂叶底丁宁。
上司谏曹先生
刘学箕（宋代）

声名满世重如山，果见延登左掖班。
天子虚心求国是，先生著手济时艰。
要看出处诸公上，只在精神一转间。
前此极言虽引去，安危理乱正相关。
绿杨 其二
徐积（宋代）

且寻绿院朱扉好，莫看山前水畔容。肌肤瘦尽春风甚，更被春风舞不供。
满庭芳 夏日饮王氏园亭
张野（元代）

珠箔含风，琐窗凝雾，柳溪别是仙乡。一枝绝艳，袅袅动波光。消尽人间烦暑，冰纨腻、玉骨初凉。肠应断，清商一曲，余韵惹蕖香。幽情还解否，冰莲数合，碧藕丝长。要满斟芳醑，亲举荷觞。耳畔向人微道，便为侬、一醉何妨。归来晚，新愁几许，山雨夜浪浪。
誓蟹羹
高似孙（宋代）

年年作誓蟹为羹，倦不能支略放行。
但是草泥行郭索，莫愁豕腹胀膨享。
酒今到此都空了，诗亦随渠太瘦生。
吏部一生豪到底，此时得意孰为争。
君明见和再作 其二
程俱（宋代）

羡公腹有金丹炉，凡泥六一何其粗。枣梨扶疏荆棘尽，夜半北海收明珠。

尔来问舍浙江曲，正以画笥观西湖。我生抗脏今耐辱，贫病欲贷监河粟。

他年公伴赤松游，遗我刀圭固玄谷。
谒太平兴国宫
喻良能（宋代）

平生耳满太平名，今日身亲谒太平。
道子画图形未泯，庐君山水眼初明。
雨馀翠滴千峰色，秋半寒生万壑声。
扣石当年开洞府，傥容丹骨到蓬瀛。
陈莹中左司自丹丘欲家豫章至湓浦而止余自九峰往见之二首 其一
释德洪（宋代）

雁荡天台看得足，却搬儿女寄蓬窗。径来漳水谋三顷，偶爱庐山家九江。

名节逼真如醉白，生涯领略类湘庞。向来万事都休理，且听楼钟一夜撞。
送孔心一观察之任粤东
耿愿鲁（清代）

三月旌旄下柳塘，使君从此领炎方。双江棹接榕溪近，五岭云横梅驿长。

去路秋山鸣翡翠，故人春雨梦桄榔。鲸波已息狼烟静，坐镇还看化远疆。
景德蜡祭百神三首
佚名（隋代）

肃肃灵坛，昭昭上天。
洁粢岂盛，以享以虔。
百神咸萃，六乐斯县。
介兹景福，斯于有年。
过鹅湖留赠昌长老二首 其一
李纲（宋代）

云山深处到鹅湖，万木森森一径纡。日落风高钟倍响，烟寒林暝鸟相呼。

宗风振起人能继，祖道流传德不孤。须信山林真隐地，纷纷朝市更何如。
颂古五十三首
释文礼（宋代）

百千诸佛居何士，崔颢曾题黄鹤楼。
倒腹倾肠犹不会，长江千古自东流。
次韵叔父月季再生
苏过（宋代）

瘴海不知秋，幽人忘岁月。祇记庭中花，几度开还蘖。

忆昔移居庭，始是青荑茁。殷勤主人惠，浸灌寒泉冽。

颜色日鲜好，条枝争秀拔。意无后人剪，喜托先生苃。

海康接儋耳，云水何田蹑。俯楹独四顾，怅此波涛匝。

闻道海门松，僵枝出繁叶。困穷不足道，喜有千人活。

不似玄都花，蔌蔌那容折。
喻夫阻客
王韫秀（唐代）

楚竹燕歌动画梁，更阑重换舞衣裳。
公孙开阁招嘉客，知道浮云不久长。
凶年民有弃子于江者诗以寄哀
刘崧（元代）

骨肉岂不亲，无食难为恩。抱子弃水中，哭声吐复吞。

母饥骨髓枯，儿饥眼眶出。终然两存难，何以共忧恤。

岁月不相贷，恩爱从此分。我死尚可忍，儿啼那复闻。

儿啼那复闻，江水流浩浩。不忍回视之，衔悲入秋草。
拱北楼
杭世骏（清代）

荡荡双门势郁盘，危楼直北拱长安。莲花转漏铜龙咽，云叶栖檐铁凤寒。

万里行完初放眼，九秋悲后独凭阑。失明气象层霄迥，可许孤臣彩笔干。
别西湖
房灏（宋代）

人在画船泥样醉，安知西北有兵尘。
书生老眼厌风尘，天遣临安看一回。
便是西湖不留客，也曾身到日边来。
送从弟归泉州
许棠（唐代）

问省归南服，悬帆任北风。何山犹见雪，半路已无鸿。

瘴杂春云重，星垂夜海空。往来如不住，亦是一年中。
方孟旋遣小杨携红缣见遗戏答
韩上桂（明代）

赤城霞起千万丈，东海流波相荡漾。美人剪取制长缣，最堪写作梅花帐。

梅花色白缣色赤，火炼琼枝光照射。午梦应知见美人，千里万里心咫尺。

咫尺殷勤谁与通，青鸟直下蓬莱宫。木公素性原清静，巫女休疑污梦中。
一路海棠正开
陈普（宋代）

入樵万里海棠林，花作云霞树作阴。
莫笑道人行此路，却怀程邵看花心。
清明日与范季实诸人过胥泽民别墅小集二首 其二
孙觌（宋代）

兀兀三杯卬困，昏昏一枕春融。酒醒落花风里，梦回啼鸟声中。
见刘后村先生
吴龙翰（宋代）

天录臞仙后代孙，巍科几世属名门。
千年绝学追先圣，四海真儒仰后村。
直向天边扶日月，只从笔底转乾坤。
年来诸老凋零尽，惟有灵光独自存。
同官皆和复次韵
曾几（宋代）

大厦要直木，郢斤弃如遗。
一朝谏省上，王魏不支持。
盘隐瘗猿
释居简（宋代）

寸土如寸金，恩殊帷盖深。病思罹阱日，死恨出林心。

残橡停朝赋，空樊绝夜吟。六窗呼不应，云冷月沉沉。
酌酒 其二
屈大均（明代）

素馨开向夕，上髻益生香。露已侵罗袂，风犹恋石床。

酒边书史足，琴外啸歌长。手弱杯须小，轻摇琥珀光。
陈拾遗故宅（宅在射洪县东七里东武山下）
杜甫（唐代）

拾遗平昔居，大屋尚修椽。悠扬荒山日，惨澹故园烟。

位下曷足伤，所贵者圣贤。有才继骚雅，哲匠不比肩。

公生扬马后，名与日月悬。同游英俊人，多秉辅佐权。

彦昭超玉价，郭振起通泉。到今素壁滑，洒翰银钩连。

盛事会一时，此堂岂千年。终古立忠义，感遇有遗编。
七夕
陈普（宋代）

玉果金盘开九州，人间无处匿蛛蟊。
天孙今夜鹊桥畔，百亿化身难得周。
丙午九月自东里抵任城与茝坪弟夜话
仓兆麟（清代）

又向西风听雁声，茱萸插后赋东征。生原如寄须行乐，家已无田罢耦耕。

伏枥久忘京国梦，对床老慰弟兄情。不须分占东西屋，今夜团栾月倍明。
满江红·寒日春温
元好问（金朝）

寒日春温，照庭院、瑞烟芬馥。人尽道、衢山当日，谪仙新毓。子舍荣华孙□茂，诗书万卷生涯足。但放怀、寿酒十分斟，添香祝。竹太瘦，松偏独。鹤易怨，龟何俗。算人间无物，共供新曲。但愿长如天上月，年年此夕光如玉。伴长庚、百岁永团圆，蟠桃熟。
游雁荡山八首·石门庵
徐照（宋代）

庵是何年立，其中有一僧。
苍崖从古险，白日少人登。
众物清相映，吾生隐未能。
夜来新过虎，抓折树根藤。
春寒·漫脱春衣浣
厉鹗（清代）

漫脱春衣浣酒红，江南二月最多风。
梨花雪后酴醾雪，人在重帘浅梦中。
吟
九华山白（唐代）

涧水潺潺声不绝，溪垅茫茫野花发。
自去自来人不知，归时唯对空山月。
龟松泉
姚镛（宋代）

未让葛洪丹井灵，石根流水更清泠。多年不见仙桃出，化作老松生茯苓。
一字百题示商君祥 其十二 昼
李俊民（金朝）

冬之日何速，夏之日何迟。山中无历日，迟速两不知。
维摩不二
释守卓（宋代）

洞门常启客来稀，碧草丛边野蕨肥。可笑流年空老大，惭无一德报恩知。
故庐陵府君葛公挽诗
蔡戡（宋代）

耆旧如公少，明时岂弃材。
一麾聊出守，三径即归来。
白璧人可在，黄粱梦已回。
秋风正摇落，楚挽不胜哀。
饯梅
许棐（宋代）

十日九风雪，差见今春寒。梅花办归计，一点心欲酸。

所秉太孤洁，有此末路难。来年复相见，一笑贺平安。
次程少逸饯杨叔禹教授
魏了翁（宋代）

载酒时从执戟郎，雅知清望称鸳行。
肯来芹泮提英裁，要取芳编阅书香。
玉倚蒹葭方借润，珠移甓社陡寒光。
临来莫恨车无角，疑睇云霄紫凤翔。
铁陵庙
朱尔迈（清代）

弱冠雅负奇，矢志凌云表。匹马佩弓刀，出自三关道。

报恩功未酬，独立伤怀抱。归卧南山南，荒林迹如扫。

更上铁陵关，往事尤悄悄。浮云卷大旗，落日耀空堡。

嗟哉明武军，一往乱飞鸟。战血郁未消，化作山头草。

枝枝带征魂，遗恨何时了？
送三兄赴奏邸
陆游（宋代）

兄年十七弟始生，弟今白发森千茎；所期相就毕此生，一尊浊酒得共倾。
往年虽穷犹半菽，两年糠核苦不足。
书生志欲及天下，贫贱不得收骨肉。
过悲复恐兄意伤，忍涕不觉涕已滂。
早朝霜露戒衣薄，愿书此语欢或忘。
闭门病衰百无用，日望兄归有余俸。
早从丞相乞湖州，莫待异时思少游。
建溪恋竹
蔡清（明代）

一见此君便有情，况临浮碧涵虚清。行边不忍抛君去，敬写君真作伴行。
有感十二首甲午
雷钟德（清代）

满眼山河拱上都，乾坤局变古曾无。紫霄竟日天沉醉，碧血中原鬼乱呼。

苍海茫茫求大剑，朔风浩浩发阴符。湘累幽怨兼身世，泽畔吟成泪欲枯。
和陈彦章见寄用钱学士原韵二首 其二
张宁（明代）

草堂尊酒对南山，身外功名似梦閒。老我病辞青琐闼，看人生出玉门关。

垂杨野渡虚舟泊，古木荒林倦鸟还。离合悲欢总回首，可应头白尚多艰。
飞云峰
蒋之奇（宋代）

翠巘茏葱瑞色分，岚光遥映缕丝棼。无心谩作奇峰势，何碍金乌出海门。
及第东归次灞上，却寄同年
李商隐（唐代）

芳桂当年各一枝，行期未分压春期。江鱼朔雁长相忆，

秦树嵩云自不知。下苑经过劳想像，东门送饯又差池。

灞陵柳色无离恨，莫枉长条赠所思。
送葛谦问
蔡戡（宋代）

顾我穷途醉未醒，年来不复叹飘零。
道山朋旧如相问，为说生涯一草亭。
极论
邵雍（宋代）

下有黄泉上有天，人人许住百来年。
还知虚过死万遍，都似不曾生一般。
要识明珠须巨海，如求良玉必名山。
先能了尽世间事，然后方言出世间。
吴疾愈约客游湖上园
张镃（宋代）

平生志四方，岂愿宋三窟。
超凌风中骥，振迅霜后鹘。
无何足受湿，步履遽臲卼。
投鍼痛循筋，濯药热透骨。
重缠袜中絖，懒顾囊内笏。
长怀络宾王，旷迈困沉泊。
胸蟠经纶业，与气共振拔。
纷纷灞上旅，太增贵肥腯。
傥其尚细谨，俗眼愈超忽。
临垆指醇酒，洗涤去泥淈。
器宏事果遂，阔步黄金阙。
宿来病殊减，砌域可踔越。
拘挛日既深，得差兴尤发。
湖山想贻笑，相忘两逾月。
霜光著红小，幽香逗疎樾。
风晴春一似，携具任仓卒。
招邀二三子，才思涌难竭。
却愁费吾诗，笔端口方讷。
枕上
陆游（宋代）

小疾知闲乐，微凉与睡宜。瞢腾如欲觉，展转复多时。

四壁人声寂，疏帘日影移。诗囊与药裹，一步不相离。
点绛唇·荷叶乍圆
佚名（宋代）

荷叶乍圆，正是困人天气。
偈颂二十一首
释智愚（宋代）

秋风吹晓露，秋雨送秋炎。
祖师门下客，无处不咨参。
前程忽撞著个金口木舌汉。
一枝春 春雨
沈芳（清代）

竹弄轻寒，又廉纤、酿出离愁多少。香车待觅，小径湿烟难扫。

萧少院宇，渐绿长、满阶芳草。自望千里行云，雁足不传书到。

黄昏最怜人悄。正疏帘半卷，一灯相照。十年旧事，顿使暗萦怀抱。

寒衾倦听，和莺语、隔窗催晓。肠断是、零落梨花，好春易老。
寄洞元师
郑獬（宋代）

洞元道士酒中仙，散发人间五十年。
醉后不知山月上，竹间横枕一琴眠。
入峡
张衍懿（清代）

峡自夷陵束，江从白帝悬。两崖如剑立，百丈入云牵。

石出疑无路，云开别有天。往来频陟险，千里正茫然。
偕簿尉过石照山祷雨 其九
虞俦（宋代）

百箔蚕丝麦有秋，田家此乐最閒幽。蓱号莫败西成好，里社溪毛或可羞。
小重山·一闭昭阳春又春
韦庄（唐代）

一闭昭阳春又春。夜寒宫漏永，梦君恩。卧思陈事暗销魂。罗衣湿，红袂有啼痕。
歌吹隔重阍。绕亭芳草绿，倚长门。万般惆怅向谁论？凝情立，宫殿欲黄昏。
潘妃曲·闷酒将来刚刚咽
商挺（元代）

闷酒将来刚刚咽。欲饮先浇奠。频祝愿：普天下心厮爱早团圆。谢神天，教俺也频频的勤相见。
送僧之婺城
释重顯（宋代）

婺溪烟景称生涯，轻泛兰舟意未赊。
八咏清风好相继，碧云流水是诗家。
赠杜谘秘校
强至（宋代）

唐代诗人杰，家居世杜陵。
祖风今不坠，君学善相承。
气直横秋鹗，文雄绝汉鹏。
风骚如命将，坛复让谁登。
颂古十六首
释心月（宋代）

昭昭心目色尘里，晃晃色尘心目间。
直下裂开犹是钝，那堪随步万重山。
踏莎行（赵宽夫十二月十二日生，赋此为寿）
李廷忠（宋代）

星野涵辉，云峰环翠，南园迎腊开梅蕊。瑶台仙子笑相逢，金钗行里拚沉醉。

照乘骊珠，出闲天骥。相随寿母多年纪。春风侍宴宝花楼，五枝七叶都荣贵。
病中午后登山閒步遥见园亭有以帟张栏处久而
岳珂（宋代）

冲席丞郎酒斛筹，不关无面见春鸥。
五鲭见说妨斋禁，留待明朝大白浮。
望是故乡行次毛子霞归郢
胡介祉（清代）

毛生岂是鸱夷子，何事吴山复楚水。子长二十称壮游，梁鸿《五噫》何年始。

晴川阁上补新图，赤壁矶前吊故垒。犹忆金台蹑屐过，白眼那顾公卿屣。

此时意气徒干霄，击筑声残悲不止。卖文卖字知者谁，掉头一旦辞燕市。

负却金箱五岳行，高踪到处畴能比。余也薄宦鄂王城，竹里花间期共倚。

昨来折柬索新诗，迟君不来真缺事。忽闻冲暑归并州，极目烟波渺何许。

欲采瑶华未得将，盈盈相望人如咫。我亦移官向岱东，片帆拟挂秋风里。

别后相思知若何，江云江树愁无已。万叠峰阴听雪楼，晞发高吟想在此。
忆王孙·番阳彭氏小楼作
姜夔（宋代）

冷红叶叶下塘秋，长与行云共一舟。零落江南不自由。两绸缪，料得吟鸾夜夜愁。
上巳宴集懋社十二首 其二
瞿士雅（清代）

酒徒词客满高堂，淑景融融万卉芳。千朵嫩桃迎晓日，一双娇燕语雕梁。

更为后会知何地，且放欢情入醉乡。花里乱飞金错落，暖风吹过一团香。
送枣阳军使刘似之兼枣阳令
姜特立（宋代）

去去樯乌远，何时到汉东。
官期应岁腊，客路尚秋风。
大楚风声混，三苗土壤通。
边头有新句，莫惜寄飞鸿。
状春
雍陶（唐代）

含春笑日花心艳，带雨牵风柳态妖。
珍重两般堪比处，醉时红脸舞时腰。
阅边宿瞿昙寺用杨廷俞贰守韵二首 其二
蒲秉权（明代）

宰官身现也奚惭，来證如如半偈谭。伎俩凭教山鬼弄，禅机宁堕野狐参。

沙门谁度众生苦，塞徼吾同士卒甘。偶坐蒲团尘虑息，白毫一道灿优昙。
偈颂六十五首
释普济（宋代）

禁足护生脚跟下，乞命底纷纷纭纭。
克期取证平地上，埋没人千千万万。
题燕太子丹传后
李翱（唐代）

荆轲感燕丹之义，函匕首入秦，劫始皇，将以存燕霸诸侯。事虽不成，然亦壮士也。惜其智谋不足以知变识机。始皇之道异于齐桓，曹沫功成，荆轲杀身，其所遭者然也。乃欲促槛车，驾秦王以如燕，童子妇人且明其不能，而轲行之，其弗就也非不幸。燕丹之心，苟可以报秦，虽举燕国犹不顾，况美人哉？轲不晓而当之，陋矣。
和栖贤山居韵 其六
释函可（明代）

高谈山顶月，低揖世间人。判就孤寒命，仍馀老病身。

我心不可转，佛道未容真。何处玉渊水，惟应独问津。
次韵游景叔闻洮河捷报寄诸将四首
黄庭坚（宋代）

千仞溪中石转雷，汉家万骑捣虚回。
定知献马胡雏入，看即称觞都护来。
偈颂六十五首
释普济（宋代）

三八念诵，劳动大众。
五月升堂，说短论长。
打鼓入室，逼狗透墙。
岳阳
范综（宋代）

万里山川宽眼界，两湖风月送天涯。
云通巫峡襄王梦，鵩吊长沙贾谊家。
苏武牧羊假寐图
郑思肖（宋代）

十九年间堕渺茫，饥来齧雪齿生香。一心只梦飞归国，双眼何曾看见羊。
一峰云外庵和韵四景四首 其二
惟则（元代）

竹屋茶香满涧烟，绿杉深处响流泉。目前有法谁能说？落日微风一树蝉。
题春寿堂
方凤（宋代）

人皆构堂思奉身，吴氏构堂养亲。
人皆种花图炫眸，吴氏树萱可忘忧。
慈亲鹤发寿且康，昆弟列罗如雁行。
旦暮升堂直涤瀡，娱亲嬉舞斑衣裳。
子能顺亲亲颜悦，和气盈盈蔼堂室。
春风荆树发条枝，夜雨芝兰秀芽茁。
由来孝道通神明，吴氏家世应昌荣。
他年移孝事君主，定使芳名书信史。
秋夜
邵宝（明代）

月流云窦影庭柯，今夜风于昨夜多。我病未堪空酒在，秋声如此奈愁何。

人言每信天无漏，世事真看地有波。三叹朱弦谁听者，几回击节杜陵歌。
相和歌辞 其二
李暇（唐代）

何处期郎游，小苑花台间。相忆不可见，且复乘月还。
用前韵言归
曹勋（宋代）

梅风欲转白苹洲，一笑忘怀接胜流。
公已吉祥求止止，我方奔走觅休休。
故山应有猿鹤怨，壮节但随蒲柳秋。
荐读公诗固三叹，从今可但破牢愁。
赠泰和刘洗心秀才洗心兄晴川翁同予系狱洗心自泰和奔来问赋此以慰之 其一
杨爵（明代）

谏草传来自可惊，仓皇策马上燕京。一腔忠荩君臣义，万里风霜兄弟情。

日迈已能扶世道，月征真不愧天明。江南韡韡看棠棣，春雨春花已满庭。
上虞客中
任士林（元代）

黄叶空阶晓，清斋白发人。于于风力紧，滴滴雨声频。

妻子千山远，诗书一饭身。人间有知己，重老未相亲。
生查子
吕渭老（宋代）

双鬟绿发齐，多笑荐红落。穿竹过西斋，问字时偷学。

娇慵不惯羞，同倚阑干角。屈指数元宵，灯火堪行乐。
送徐倅
陈著（宋代）

堂堂东嘉英，文章笔如椽。
箳篁驻鄞城，迎刃解剧烦。
最声彻闾阖，诏使归日边。
人方办杯水，前事乃不然。
才难复才难，得见青琅玕。
爱护犹恐伤，那可轻弃捐。
偈
化禅师（宋代）

翠竹黄花非外境，白云明月露全真。
头头尽是吾家物，信手拈来不是尘。
邯郸行
申涵光（清代）

西风吹落叶，飒飒邯郸道。邯郸兵火后，人家生白草。

我闻邯郸兵盛时，朱楼银烛光琉璃。赵女临窗调宝瑟，楼前走马黄金羁。

即今富贵皆安在，惟有西山青不改。不见游侠子，白日报仇饮都市。

亦不见垆边倡，华袿凤髻明月珰。旧城寥落荆榛里，楼台粉黛皆茫茫。

城边过客飞黄土，城上凭临日正午。照眉池畔落寒鸦，不信此地曾歌舞。

探鷇沙丘去不回，霸图消歇更堪哀。邯郸之人思旧德，至今犹上武灵台。
寄左四十
许景衡（宋代）

小左真奇才，童稚已颖悟。读书一十年，胸臆日充饫。

时时吐所有，落笔不肯住。长江吞巨壑，白日破昏雾。

雄辞何纵横，妙理争发露。骅骝始汗血，万里犹顷步。

嗟嗟驽骀辈，安用苦猜妒。而我何为者，江海久飘寓。

得子稠人中，磊落真瑜璐。文章岂易工，识者尤难遇。

哀弦有三叹，要非俗所谕。往还几岁月，会面辄忘去。

萧条抱膝吟，浩荡登高赋。迷途子所怜，正我欲到处。

我观古人文，何曾事章句。至音本澹泊，太羹异凡具。

君看桃李花，纷纷竞春莫。终焉适众口，了不在红素。

子兮更深探，吾言亦其粗。